text: Farlig ukrudtsbrænder gemmer sig under andre navne
  03 juni 2017 kl. 16.58
  Lørdag eftermiddag advarer Sikkerhedsstyrelsen igen om sprængfarlige ukrudtsbrændere - denne gang af mærket Garden, der er blevet solgt i Jem & Fix i månederne maj og juni. 
  Fredag advarede Sikkerhedsstyrelsen mod en ukrudtsbrænder af mærket Ignite Nordic, fordi brænderen havde stor risiko for at sprænge i luften.
  Men den sprængfarlige brænder går også under andre navne, oplyser Sikkerhedsstyrelsen lørdag eftermiddag.
  Det drejer sig om en ukrudtsbrænder med vogn af mærket Garden, der er blevet solgt i Jem & Fix i maj og juni. Ukrudtsbrænderen har samme fejl som den, der eksploderede i en have i København.
  Brænderne af Garden-mærket har varenummer 52753 og EAN-nummer 5706245527535.
  Slangen er mærket DG-4021.
  